**MTÜ Eesti Metsaühistu 03.10.2019 toimunud üldkoosoleku**

**korduskoosoleku 08.11.2019**

**Protokoll**

**Toimumiskoht: Näkiallika tööriistamuuseum, Kupu küla, Kuusalu vald, Harjumaa**

**Algus: 19.00**

**Lõpp: 21.30**

**Kohalolijate registreerimine:** kohal 12 metsaühistu liiget, volitused saatsid 26 liiget. Seega osaleb üldkoosolekul 38 metsaühistu liiget.

Osalejate nimekiri lisatud protokollile (lisa 1). Koosolek on otsustusvõimeline.

**Protokollilised küsimused:**

Üldkoosoleku juhataja kinnitamine:

Metsaühistu juhatuse liige Rünno Viir tegi ettepaneku kinnitada koosoleku juhatajaks Priit Adler.

vastuhääli: 0

erapooletuid: 1

poolt: 37

Üldkoosoleku protokollija kinnitamine:

Metsaühistu juhatuse liige Rünno Viir tegi ettepaneku kinnitada koosoleku protokollijaks Piret Niinepuu-Kiik.

vastuhääli: 0

erapooletuid: 1

poolt: 37

Otsus: kinnitada koosoleku juhatajaks Priit Adler ja protokollijaks Piret Niinepuu-Kiik

**Üldkoosoleku päevakorra kinnitamine.**

Koosoleku juhataja loeb ette päevakorra.

1. **Üldkoosoleku juhataja ja protokollija valimine**
2. **Juhatuse  valimised**
3. **2018 aasta aastaaruande kinnitamine.**
4. **Eesti Metsaühistu liikme Peep Põntsoni väljaarvamine Eesti Metsaühistu liikmete hulgast.**
5. **Vastamine ühistu liikmete järelepärimistele.**

Koosoleku juhataja teeb ettepaneku kinnitada päevakord:

vastuhääli: 0

erapooletuid: 0

poolt: 38

Otsus: kinnitada päevakord.

**2. Juhatuse valimised**

Peep Põntsoni ettepanek: kutsuda Eesti Metsaühistu MTÜ juhatusest tagasi Rünno Viir ( Lisa 2)

Koosoleku juhataja paneb hääletusele: P. Põntsoni ettepaneku hääletamine.

vastuhääli: 12

erapooletuid: 26 (Rünno Viir temale liikmete poolt antud volitustega)

poolt: 0

Koosoleku juhataja paneb hääletusele: Valida juhatuse liikmeks Rünno Viir

vastuhääli: 0

erapooletuid: 26 (Rünno Viir temale liikmete poolt antud volitustega)

poolt: 12

Otsus: Valida Eesti Metsaühistu juhatuse liikmeks Rünno Viir.

**3. 2018. aasta aastaaruande kinnitamine.**

Koosoleku juhataja paneb hääletusele:

Peep Põntsoni ettepanek 2: Päevakorrapunkti 3 juurde teen ettepaneku mitte kinnitada Eesti Metsaühistu MTÜ 2018. a majandusaasta aruannet.

vastuhääli: 13

erapooletuid: 25 (Rünno Viirile liikmete poolt antud volitused)

poolt: 0

Otsus: võtta kinnitamisele 2018. a. majandusaasta aruanne.

Rünno Viir: Metsaühistu ei teeni tulu. Metsaühistu taotleb toetusi ja kannab need siis edasi ühistu liikmetele. Metsaühistu toetuse raames saadud toetuse raames arendatakse metsaühistut.

Koosoleku juhataja paneb hääletusele: kinnitada 2018. aasta aastaaruanne.

vastuhääli: 0

erapooletuid: 25

poolt: 13

Otsus: kinnitada 2018. aasta aastaaruanne.

**4. Eesti Metsaühistu liikme Peep Põntsoni väljaarvamine Eesti Metsaühistu liikmete hulgast.**

Peep Põntsoni ettepanek 3: Päevakorrapunkti 4 juurde esitan järgmise vastuväite (lisa 2).  
Väljavõte lisast 2: **Kohus on tuvastanud juba 4 (nelja!!!) varasema üldkoosoleku otsuste tühisuse** (tsiviilasjad 2-15-11531, 2-16-2282, 2-17-967, 2-17-11807). Viies vaidlus (tsiviilasi nr 2-18-15103) on hetkel pooleli.

Põhikirja punkti 3.11 kohaselt arvatakse liige ühingust välja juhatuse otsusega. Küsimus ei ole seega põhikirja järgi üldkoosoleku pädevuses. Lisaks märgin, et tsiviilasjas 2-17-11807 leidis kohus, et minu alusetu väljaarvamine R Viiri poolt on tühine. Kohtuotsus on jõustunud (Lisa 2 väljavõtte lõpp).

Rünno Viir annab koosolekul antud küsimuse kohta ülevaate (lisa 4).

Koosoleku juhataja paneb hääletusele: Eesti Metsaühistu liikme Peep Põntsoni väljaarvamine Eesti Metsaühistu liikmete hulgast tuginedes Eesti Metsaühistu põhikirjale.

**vastuhääli: 0**

**erapooletuid: 25**

**poolt: 13**

**Otsus: Arvata Peep Põntson välja Eesti Metsaühistu liikmete hulgast.**

**5. Vastamine ühistu liikmete järelepärimistele**

Peep Põntsoni poolt Päevakorrapunkti 5 juures on R. Viirile esitatud rida küsimusi, mis on üldkoosolekul ette kantud ja mille vastused on lisas 3.

Peeter Leidma: Teen ettepaneku võtta järgmise üldkoosoleku päevakorda punkt: muuta põhikirja selliselt, et üldkoosolek oleks otsustusvõimeline juba esimesel kogunemisel.

Priit Adler: Kas anname juhatusele suunised - lõpetada Peep Põntsoni võla käsitlemine?

Peeter Leidma: Teeme Peep Põntsonile kompromissettepaneku vaidluste lõpetamiseks.

Heiki Kruusalu: Ei ole normaalne, et Peep Põntson esitab alles vahetult enne koosolekut oma arvamuse. Nii, et paljud ei jõua neid vahest isegi avada ega läbi seedida, sh mina.

Siin on Heiki Kruusalu avalik kiri Peep Põntsonile.

*Tere, Peep ja Rünno.*

*Peebu vastuväited kipuvad tulema* ***ALATI viimasel hetkel nii****, et paljud ei jõua neid vahest isegi avada ega läbi seedida, sh mina. Ma ei näe põhjust hakata viimasel hetkel EMÜ probleemidega tegelema. Igal ühel on omad hetketegemised ja iga asja jaoks on vaja aega. Ja loomulikult on minul Peebu ja Rünno kemplemistest kõrini, ilmselt kõigil! Kas sa, Peep, tegutsed EMÜ põhjalaskmise nimel? Miks sa, Peep, nii käitud või loodad viimase hetke emotsioonile, vesi ahjus või? Vale strateegia - mina näiteks ei viitsi sinu saadetud seda faili avada (sest* ***JÄLLE*** *viimasel hetkel), mul on palju muud tegemist. Peep, selline käitumine OUT!*

*Peep, kuna mul puudub ligipääs Metsaühistu meililistile, siis palun edastada minu seisukoht kõigile. Minul selleks võimalused puuduvad. Kui sa, Peep, seda ei tee, siis loodetavasti teeb seda Rünno.*

Peeter Leidmaa loeb üldkoosolekul ette e-kirja vastuse Hr Peep Põntsonile:

*Tere Peep.*

*Olen olnud viimased 5 aastat Eesti Metsaühistu liige ja osalenud viimastel Eesti Metsaühistu üldkoosolekutel ja ka viimasel ühingu ürituse-talgupäeval Muuksi Linnamäel.*

*Te kirjutate, et olete vaidlustanud oma väljaarvamise Eesti Metsaühistust ja saanud kohtust ka kinnitust oma väljaarvamise ebaseaduslikkuse kohta.*

*Mul on lihtne küsimus Teile.*

*Miks Te ei osale Eesti Metsaühistu koosolekutel ja tegevustes, kuigi olete selle õiguse kohtu kaudu välja võidelnud?*

*Samal koosoleku toimumise päeval oma seisukohti välja saates ei pruugi need koosolekul osalevate lühistu liikmeteni jõuda ja et Teid kooosolekul ei viibi, siis ka need liikmed, kes soovivad Teilt infot saada, jäävad sellest võimalusest ilma.*

*Mina lugesin Teie poolt saadetud infot alles päev pärast koosoleku toimumist.*

*Minu seisukoht selles teemas on - kohtus käimine on osapooltele kurnav ja kulukas tegevus.*

*Milleks siis sellise tegevusega tegeleda?*

*Kui pöörduda saaga algusesse, siis oli tegemist suhteliselt tagasihoidlike summadega, mille üle vaidllus rulluma hakkas ja summad kirjavahetustes juba kuuekohalisteks on muutunud.*

*Tehke omavahel kohtuväline kokkulepe ja tunnistage, et üksteise suhtes pretensioone pole.*

*Mõlemale osapoolele vabaneb hulk vaba aega ja raha lennutamine tuulde (kohtukuludeks) lõpeb. Kumbki teist saab oma MTÜ-de, ettevõteteja eraeluga süvenenumalt tegeleda.*

*See aeg, mis meile kõigile elamiseks võimaldatud, on üürike.*

*Ise olen ühistu poolt mulle osutatud teenusega rahul ja osalen ka tänasel teabepäeval ja koosolekul.*

*NB! Kui on soovi, siis võib minu seisukohta ka liikmete listis jagada. Avaldasin neid samu mõtteid ka viimasel koosolekul osalenud ühistu liikmetele.*

Käesolevale protokollile on lisatud:

Lisa 1 – MTÜ Eesti Metsaühistu 03.10.2019 toimunud üldkoosoleku 08.11.2019 korduskoosoleku osalejate nimekiri.

Lisa 2 – Peep Põntsoni ettepanekud ja vastuväited 08.11.2019 üldkoosolekule.

Lisa 3 – Rünno Viiri vastused Lisa 2 päevakorrapunkt 5 küsimustele.

Lisa 4 – Peep Põntsoni poolt algatatud kohtuskäigud.

Koosoleku juhataja Priit Adler

Protokollija Piret Niinepuu-Kiik

*Allkirjastatud digitaalselt*

08.11.2019